Асаблівы гэты турзлёт не толькі таму, што ён такі шматлікі ці таму, што ён першаадкрывальнік сезона, а яшчэ і таму, што яднае ў адной камандзе розных падлеткаў. Выдатнікаў, тых, каго часта ставяць у прыклад і тых “складаных” юнакоў і дзяўчат, каму гэты прыклад прыводзяць. Так, па ідэі мерапрыемства разам у камандзе спаборнічаюць звычайныя вучні школ і дзеці, якія стаяць на розных відах уліку ў камісіі па справах непаўналетніх. Як адзначыў падчас адкрыцця турзлёта намеснік старшыні камісіі па справах непаўналетніх аблвыканкама Аляксандр Каштанюк, ідэя мерапрыемства зразумелая: аб’яднаць у адзін калектыў розных падлеткаў, каб яны былі прыкладам адзін для аднаго, толькі адны станоўчым, другія ж раскажуць, якія ўчынкі рабіць не трэба і чым гэта можа абярнуцца пасля. Такія мерапрыемствы, а яшчэ няспынная работа з “цяжкімі” падлеткамі, іх працаўладкаванне, далучэнне да розных заняткаў па інтарэсах даюць плён. Зараз у вобласці на ўліку стаяць каля 1300 падлеткаў, яшчэ пяць гадоў таму гэтая лічба была большая ў разы. Ёсць такія падлеткі і ў нашым раёне, на ўліку ў камісіі сёння 43 падлеткі, яшчэ 156 дзяцей з 80 сямей у спісе непаўналетніх, якія знаходзяцца ў сацыяльна небяспечным стане.